કહેવત છે ને કે ડુંગરા દૂરથી રળિયામણા. કેમ કે પાસેથી એ અળખામણાં. એવી જ રીતે, સગાવ્હાલા પણ ઘણી વાર દૂરથી સારા લાગે છે. મોટે ભાગે, આપણે આપણી આસપાસ જોતાં જ હોઈએ છીએ કે બાળકોની સરખામણી કરવા માટે કોઈ મહત્વના મુદ્દાની જરૂર નથી પડતી. ઉછેરથી લઈને ભણતર અને આરોગ્યથી લઈને ગણતર, બધે જ સરખામણીના બીજ રોપાયા હોય છે. કોઈના બાળકો શું કરે છે તેમાં આપણને વધુ રસ હોય છે. (અહીંયા “આપણે” એટલે હું, તમે અને આપણા જેવા બધાં જ). કપડાં, દેખાવ, ખાવા – પીવાની આદતો, ભાષા, કોને કેટલા માર્કસ આવ્યા અને આપણા બાળકને જે-તે બાળક કરતાં કેટલા માર્કસ ઓછા કે વધારે છે તેમાં આપણા પણ પંદરથી વીસ વર્ષ નીકળી જાય છે. પછી પણ સગાવ્હાલા પોતે નવરા ન પડે તે માટે, સેલેરી એટલે કે પગારની સરખામણી તરફ આગળ વધી જાય છે. ઘણી વખત તો કોની વહુ સારી અને કોના જમાઈ પાસે કઈ કાર, તેવા તુચ્છ વિષયો પર પણ ચર્ચા થાય છે.